Deppet Bardal: - Jeg liker ikke situasjonen
- Jeg liker ikke situasjonen, sier Anders Bardal. I den tyske grensebyen Klingenthal fikk han ikke klaff i noen av de tre hoppene foran lørdagens lagkonkurranse. Søndag er det individuelt renn.Bardal som vant VM-gull i normalbakke forrige sesong - og verdenscupen sammenlagt for to år siden - var åpenbart ikke komfortabel med situasjonen da hoppstjernene ble intervjuet på pressekonferansen i en diger arbeidsbrakke etter kvalifiseringen. - Det er litt for mye spenning og høye skuldre. Jeg har lyst til å vise meg. Men jeg vet ikke hvorfor det ikke fungerer, sier Bardal.Han kom fra sterk treningshopping i Norge til Tyskland med høye forventninger. Men Steinkjer-hopperen ble kraftig slått på lengden. I kvalifiseringen landet han på 126 meter. Kamil Stoch klinte til med 145 meter. Men det ble dømt fall på polakkene etter kjempehoppet. - Jeg må i hvert fall hoppe ti meter lenger hvis jeg skal ha noen sjanse her, sier Anders Bardal. Og han er glad for at verdenscupen åpner med lagkonkurranse. - Da er det lettere å slippe seg løs føler jeg, sier Bardal.Anders Fannemel var beste norske i kvalifiseringen med 138 meter. Han så alt annet enn bekymret ut. Vestlendingen bare smilte. - Jeg er ganske nær det perfekte. Bakken er kul. Men du kan bli litt tatt av forholdene fordi vinden varierer mye, sier Anders Fannemel. Disse hopper: Bardal, Fannemel, Tom Hilde og Ole Marius Ingvaldsen stiller for Norge i lagkonkurransen. Landslagstrener Alexander Stöckl synes ikke Bardal har noen grunn til å henge med hodet. - Kvalifiseringshoppet var egentlig veldig godt. Han ble rammet av vanskelige vindforhold. Men hvis jeg skal utsette noe på ham, så er det at han er litt for ivrig, sier Alexander Stöckl. Mens han blir intervjuet av VG i den kalde vinden kommer hoppsportens superstjerne Gregor Schlierenzauer forbi - stopper opp med et hyggelig smil - og prøver seg med noen norske «hoppstrofer» til stor latter i den norske leiren. Den 23-årige østerrikeren har 50 seiere i verdenscupen. Det er rekord. Den 51. kan komme søndag. Ingen blir i tilfelle overrasket.
Anders Bardal (31) var misfornøyd med alle treningshoppene i kveld. Og mener han må forbedre seg minst ti meter hvis han skal slåss i toppen i helgens verdenscupåpning.